13 OKTOBER – Afrikanergeskiedenis
1867 – Die eerste diamant in Suid-Afrika gevind
Die eerste diamant wat in Suid-Afrika gevind is, die Eureka-diamant van 21,25 karaat, is op 13 Oktober 1867 deur die 15-jarige Erasmus Jacobs naby Hopetown langs die Oranjerivier opgetel. Terwyl die Jacobs-kinders daarmee gespeel het, het dit die aandag van 'n buurman getrek wat dit op sy beurt aan die burgerlike kommissaris oorhandig het. 'n Geoloog, dr. William Guybon Atherstone, het bevestig dat dit 'n diamant was met 'n waarde van £800. Dit is aan koningin Victoria geskenk terwyl 'n replika daarvan in dieselfde jaar op 'n uitstalling in Parys ten toon gestel is. Dit is later vir £500 aan die Kaapse goewerneur, sir Philip Wodehouse verkoop. Deur die jare is die Eureka talle kere verkoop en tot 'n grootte van 10,73 karaat geslyp. De Beers het dit in 1967 vir die mense van Suid-Afrika teruggekoop en op permanente uitstalling by die Mynmuseum in Kimberley geplaas.
1880 – Transvaal verklaar onafhanklikheid van Brittanje
1881 – Elektriese ligte in Adderlystraat, Kaapstad, geïnstalleer
Adderlystraat is moontlik die mees histories ryk straat in Kaapstad. Dit kry die naam van die man wat heftig teengestaan het teen die Britse voorstel om Kaapstad in 'n veroordeelde kolonie te omskep, Charles B. Adderly. Op 13 Oktober 1881 is die straat se eerste elektriese ligte geïnstalleer. Die straat is deesdae 'n groot trekpleister vir toeriste in Kaapstad. Dit is in die omgewing van ander besienswaardighede soos die Old Slave Lodge Museum, die Groote Kerk (die oudste kerk in Suid-Afrika) en die Kompanjiestuin.
1899 – Anglo-Boereoorlog: Slag van Kraaipan
Met die uitbreek van die Anglo-Boereoorlog, was daar reeds 'n Britse troepemag op Mafeking gestasioneer. Ten einde hierdie mag te isoleer en uit te wis, het genl. JH de la Rey kort nadat die berig aangaande die oorlogsverklaring genl. PA Cronje op 11 Oktober by Polfontein, aan die Transvaalse wesgrens bereik het, met 'n kommando die Betsjoeanalandse grens oorgesteek om die spoorwegverbinding tussen Mafeking en Kimberley af te sny. Op 12 Oktober het hierdie kommando die spoorlyn by Kraaipan, aan die hoofspoorlyn tussen Mafeking en Vryburg, gesabboteer. Hierdie optrede van die Boere het die ontsporing van 'n gepantserde lokomotief, wat 'n gepantserde trein begelei het tot die gevolg gehad. Die geveg wat hierna tussen Boer en Brit by Kraaipan ontstaan het, was die eerste van die Anglo-Boereoorlog. Toe dit lig word op 13 Oktober 1899, is met 'n kanon uit genl. De la Rey se kommando op die trein gevuur. Met die derde skoot het die koeël die lokomotief se stoomketel beskadig, sodat die Britse soldate na 'n kort geveg hulle aan die Boere oorgegee het. Benewens etlike gevangenes, het die Boere die trein met sy vrag kanonne en talle dum-dum koeëls buitgemaak. So het die eerste geveg van die Anglo-Boereoorlog in 'n oorwinning vir die Boere geëindig.
1938 – Dalene Matthee, skryfster († 20 Februarie 2005)
Dalene Matthee was 'n internasionaal-bekende skrywer, wie se boeke in verskeie tale vertaal en verfilm is. Sy is veral bekend vir haar reeks bosboeke, wat in en om die Knysnabos afspeel. Die eerste bosverhaal Kringe in 'n bos (1984) was 'n topverkoper en is met die ATKV-Prosaprys vir goeie gewilde prosa bekroon. Dieselfde eer val ook die bosverhale Fiela se kind (1985) en Moerbeibos (1987) te beurt. Sy skryf ook ander suksesvolle werke, soos Pieternella van die Kaap, Susters van Eva, Brug van die esels, Toorbos en die kortverhaalbundel Die Judasbok.
1879 – Josias Phillip Hoffman, eerste president van die Oranje-Vrystaat (* 31 Desember 1807)
2001 – Prof. Louis Cornelius Eksteen, leksikograaf (* 20 Oktober 1930)
Louis Eksteen was 'n Afrikaanse taalkundige en digter. Hy is in Windhoek gebore. Hy het aan die Universiteit van Pretoria en aan die Gemeentelijke Universiteit van Amsterdam gestudeer. Daarna was hy redaksioneel verbonde aan die Woordeboek van die Afrikaanse Taal.